b'\n_START_ARTICLE_\nLempinis diodas\n_START_PARAGRAPH_\nElektrovakuminis diodas \xe2\x80\x93 elektrovakuuminis du elektrodus turintis lempinis prietaisas. Diodo taikymas paremtas jo savybe praleisti srov\xc4\x99 tik viena kryptimi (i\xc5\xa1 anodo \xc4\xaf katod\xc4\x85).\n_START_SECTION_\nVeikimo principas\n_START_PARAGRAPH_\nLempinis diodas turi du elektrodus \xe2\x80\x93 katod\xc4\x85 ir anod\xc4\x85. Katodas yra laisv\xc5\xb3j\xc5\xb3 elektron\xc5\xb3 \xc5\xa1altinis. Kaitinant katod\xc4\x85, vyksta termoelektronin\xc4\x97 emisija: elektronai i\xc5\xa1lekia i\xc5\xa1 katodo ir sudaro aplink j\xc4\xaf neigiam\xc4\x85 erdvin\xc4\xaf kr\xc5\xabv\xc4\xaf, kurio elektrinis laukas trukdo tolesniam elektron\xc5\xb3 i\xc5\xa1l\xc4\x97kimui, t. y., \xc5\xa1is elektrinis laukas sudaro potencialin\xc4\xaf barjer\xc4\x85._NEWLINE_Kai prie anodo prijungiama teigiama \xc4\xaftampa, ji ma\xc5\xbeina potencialin\xc4\xaf barjer\xc4\x85 prie katodo pavir\xc5\xa1iaus, tod\xc4\x97l elektronai, turintys didesn\xc4\x99 energij\xc4\x85, i\xc5\xa1lekia i\xc5\xa1 erdvinio kr\xc5\xabvio srities, patenka \xc4\xaf anodin\xc4\x97s \xc4\xaftampos elektrin\xc4\xaf lauk\xc4\x85 ir juda anodo link \xe2\x80\x93 atsiranda anodin\xc4\x97 srov\xc4\x97._NEWLINE_Kadangi elektronai neigiami, pagal srov\xc4\x97s apibr\xc4\x97\xc5\xbeim\xc4\x85 ji teka i\xc5\xa1 anodo \xc4\xaf katod\xc4\x85, nors j\xc4\x85 ne\xc5\xa1an\xc4\x8dios dalel\xc4\x97s juda prie\xc5\xa1inga kryptimi._NEWLINE_Kai prie anodo prijungiama neigiama anodin\xc4\x97 \xc4\xaftampa, elektronai tur\xc4\x97t\xc5\xb3 keliauti i\xc5\xa1 anodo \xc4\xaf katod\xc4\x85. Ta\xc4\x8diau anodas n\xc4\x97ra kaitinamas, tod\xc4\x97l elektronai negali palikti anodo metalin\xc4\x97s plok\xc5\xa1tel\xc4\x97s, ir diodu elektros srov\xc4\x97 neteka. Tod\xc4\x97l diodas praleid\xc5\xbeia srov\xc4\x99 tik viena kryptimi. Nekaitinam\xc4\x85 elektrod\xc4\x85 \xc5\xbeymus elektron\xc5\xb3 kiekis gali palikti tik esant itin auk\xc5\xa1toms \xc4\xaftampoms, kurios yra u\xc5\xbe diodo darbo \xc4\xaftamp\xc5\xb3 intervalo._NEWLINE_Jei lempa kaitinama kintam\xc4\x85ja srove ir kaitinimo si\xc5\xablas betarpi\xc5\xa1kai tarnauja kaip katodas, potencial\xc5\xb3 skirtumas tarp anodo ir katodo viename si\xc5\xablo gal\xc5\xb3 ne\xc5\xbeymiai svyruoja kaitinimo \xc4\xaftampos da\xc5\xbeniu. Taigi \xc5\xa1iek tiek svyruoja ir diodu tekanti srov\xc4\x97 (jau\xc4\x8diamas kintamosios srov\xc4\x97s fonas). Neretai tai neleistina, tod\xc4\x97l da\xc5\xbenai kaitinimo si\xc5\xablas b\xc5\xabna elektri\xc5\xa1kai izoliuotas nuo katodo plok\xc5\xa1tel\xc4\x97s.\n_START_SECTION_\nTaikymo sritis\n_START_PARAGRAPH_\nLempiniai naudojami srovei lyginti. \xc5\xa0iam tikslui neretai naudojami vien\xc4\x85 katod\xc4\x85 ir du anodus turintys lempiniai diodai. Turint transformatori\xc5\xb3 su vidurine at\xc5\xa1aka, vienos tokios lempos pakanka sukurti elektros srov\xc4\x97s lygintuv\xc4\x85, pakei\xc4\x8diant du diodus._NEWLINE_Radijo ir skai\xc4\x8diavimo aparat\xc5\xabroje diodai tur\xc4\x97jo ir kai kada tebeturi ir \xc4\xafvairi\xc5\xb3 kit\xc5\xb3 taikymo sri\xc4\x8di\xc5\xb3.\n_START_SECTION_\nPrivalumai ir tr\xc5\xabkumai\n_START_PARAGRAPH_\nLempinis diodas gerai tinka auk\xc5\xa1tos \xc4\xaftampos srovei lyginti. Puslaidininkius diodus tam pritaikyti sud\xc4\x97tinga, nes tokia \xc4\xaftampa juos \xe2\x80\x9epramu\xc5\xa1a\xe2\x80\x9c (vienpusis laidumas i\xc5\xa1nyksta). Silpnoji lempinio diodo vieta yra kaitinimo si\xc5\xablas, kurio tarnavimo laikas ribotas, o jam kaitinti reikia nema\xc5\xbeai energijos. Be to, palyginus su puslaidinkiu diodu, \xc5\xa1is prietaisas ma\xc5\xbeiau atsparus sm\xc5\xabgiams (ypa\xc4\x8d jei kolba stiklin\xc4\x97) ir brangesnis pagaminti.'